Komunikazzjoni mill-Kummissjoni lill-Parlament Ewropew, il-Kunsill, il-Kumitat Ekonomiku u Soċjali Ewropew u l-Kumitat tar-Reġjuni dwar id-Direttiva 2004/67/KE tas-26 ta' April 2004 li għandha x'taqsam mal-miżuri biex tissalvagwardja s-sigurtà tal-provvista tal-gass naturali /* KUMM/2008/0769 finali */





[pic] | KUMMISSJONI TAL-KOMUNITAJIET EWROPEJ | Brussel 13.11.2008 KUMM(2008) 769 finali KOMUNIKAZZJONI MILL-KUMMISSJONI LILL-PARLAMENT EWROPEW, IL-KUNSILL, IL-KUMITAT EKONOMIKU U SOĊJALI EWROPEW U L-KUMITAT TAR-REĠJUNI dwar id-Direttiva 2004/67/KE tas-26 ta' April 2004 li għandha x'taqsam mal-miżuri biex tissalvagwardja s-sigurtà tal-provvista tal-gass naturali KOMUNIKAZZJONI MILL-KUMMISSJONI LILL-PARLAMENT EWROPEW, IL-KUNSILL, IL-KUMITAT EKONOMIKU U SOĊJALI EWROPEW U L-KUMITAT TAR-REĠJUNI dwar id-Direttiva 2004/67/KE tas-26 ta' April 2004 li għandha x'taqsam mal-miżuri biex tissalvagwardja s-sigurtà tal-provvista tal-gass naturali (Test b'relevanza għaż-ŻEE) WERREJ 1. Daħla 3 2. Il-kunċett tas-sigurtà tal-provvista tal-gass 3 3. Evalwazzjoni tal-implimentazzjoni tad-Direttiva 2004/67/KE 4 3.1. L-ambitu 5 3.2. Is-sigurtà tal-istandards tal-provvista 5 3.3. Ir-rwoli u r-responsabbiltajiet ta' dawk involuti fis-swieq konċernati 6 3.4. Id-definizzjoni ta' Tħarbit fil-Provvista Ewlenija 6 3.5. Mekkaniżmu Komunitarju 7 3.6. Il-Grupp ta' Koordinazzjoni dwar il-Gass 7 3.7. Trasparenza u Rappurtar 8 3.8. Strumenti għas-sigurtà tal-provvista tal-gass u miżuri nazzjonali ta' emerġenza 8 4. Alternattivi għall-ġejjieni 9 4.1. L-ambitu u implimentazzjoni aħjar tal-istandards tas-sigurtà tal-provvista f'livell nazzjonali 9 4.2. Mekkaniżmu u solidarjetà Komunitarji 10 4.2.1. Il-livell Reġjonali vs. dak tal-UE 10 4.2.2. Definizzjoni mill-ġdid tal-azzjonijiet Komunitarji 10 4.3. Trasparenza 11 4.4. Is-sigurtà tal-marġni tal-provvista 11 4.5. Ħżin strateġiku 12 5. Konklużjonijiet 13 ANNESS 1: Paragun bejn l-Istati Membri 14 DAħLA Il-gass naturali attwalment huwa t-tieni fjuwil l-aktar importanti mit-taħlita ta' sorsi ta' enerġija tal-UE, u jirrappreżenta kwart tal-konsum intern gross tal-UE. Jintuża b'mod wiesa' f'setturi varji, bħal pereżempju fil-ġenerazzjoni tal-enerġija, it-tisħin distrettwali, id-djar u l-industrija. L-għan ta' din il-Komunikazzjoni huwa li teżamina u tiddiskuti proposti dwar kif l-UE tista' tittratta s-sigurtà tal-provvista tal-gass b'mod aktar effikaċi fis-sitwazzjoni attwali u fil-ġejjieni u liema elementi tal-politika attwali tal-UE dwar is-sigurtà tal-provvista tal-gass għandhom jiġu żviluppati aktar fil-fond. Is-sigurtà tal-provvista, iddefinita mill-Kunsill Ewropew f'Marzu 2007 bħala waħda mit-tliet pilastri tal-politika dwar l-enerġija għall-Ewropa, hija meqjusa dejjem aktar bħala ġid pubbliku li jistħoqqlu attenzjoni aktar mill-qrib mill-Unjoni Ewropea. L-interdipendenza bejn il-fornituri esterni u l-konsumaturi tal-UE u l-integrazzjoni tas-swieq nazzjonali f'suq uniku Ewropew huma karatteristiċi li għandhom jitqiesu b'mod sħiħ sabiex tiġi vvalutata s-sitwazzjoni attwali tal-provvista tal-gass tal-Unjoni Ewropea u l-miżuri li għandhom jiġu implimentati f'każ ta' tħarbit. Is-suq intern tal-gass għadu qed jiġi żviluppat. Huwa rregolat bid-Direttiva 2003/55/KE[1] u r-Regolament 1775/2005[2] li għandhom jiġu rriveduti bil-proposta li saret f'Settembru 2007, l-hekk imsejjaħ tielet pakkett dwar is-swieq interni tal-elettriku u tal-gass[3]. Sabiex jissaħħaħ il-qafas regolatorju fir-rigward tas-sigurtà tal-provvista tal-gass, ġiet adottata d-Direttiva 2004/67/KE[4] li għandha x'taqsam mal-miżuri biex tissalvagwardja s-sigurtà tal-provvista ta' gass naturali. Kif iddefinit fl-Artikolu 6.3, jeħtieġ li l-Kummissjoni tirrapporta lill-Parlament Ewropew u lill-Kunsill dwar l-implimentazzjoni u l-effikaċja tad-Direttiva. Id-Direttiva ġiet implimentata u l-miżuri ta' traspożizzjoni ġew innotifikati lill-Kummissjoni mill-Istati Membri kollha rilevanti[5]. IL-KUNċETT TAS-SIGURTÀ TAL-PROVVISTA TAL-GASS Mhemm l-ebda definizzjoni sempliċi għas-sigurtà tal-provvista tal-gass. Tfisser l-aktar id-disponibilità ta' gass għall-utenti bi prezzijiet raġonevoli. Madankollu, hemm il-ħtieġa li ssir distinzjoni bejn is-sigurtà tal-provvista tal-gass fuq perjodu ta' żmien twil u dik fuq perjodu ta' żmien qasir , għaliex ir-riskji, il-metodi biex jiġu evitati l-problemi ta' provvista u l-għodda ta' mitigazzjoni possibbli huma differenti. Il-provvista tal-gass fuq perjodu ta' żmien twil tiddependi l-aktar fuq - il-ġestjoni tad-domanda (il-politika 20-20-20[6]); - l-evoluzzjoni tal-produzzjoni indiġena tal-UE, li, fid-dawl ta' teknoloġiji ġodda u prezzijiet għoljin, jista' jkun li tiġi esplorata aktar fil-fond jew possibilment tiġi promossa; - politika effikaċi ta' enerġija esterna tal-UE: attwalment 58 % tal-gass ikkonsmat jiġi prodott fiż-ŻEE u 42 % jiġi importat minn barra ż-ŻEE. Madankollu, l-importazzjoni minn pajjiżi terzi hija ħafna aktar għolja għall-"Istati Membri l-ġodda[7]" (63 %) milli għall-"Istati Membri l-qodma" (39 %). Għalhekk kooperazzjoni tajba ma' pajjiżi produtturi u dawk ta' tranżitu eżistenti hija kruċjali, flimkien mal-iżvilupp ta' sorsi u rotot ġodda, u l-iżvilupp u l-implimentazzjoni ta' politiki biex jinfluwenzaw l-evoluzzjoni tal-provvista u bilanċ fid-domanda fis-suq globali tal-gass; - il-promozzjoni ta' investiment fl-infrastruttura sabiex jirrikonċiljaw il-provvista u d-domanda, kemm fl-UE kif ukoll bejn l-UE u l-fornituri esterni u - l-ilħiq ta' suq intern tal-gass li jaħdem tajjeb fl-UE. Jeħtieġ li s-suq intern tal-gass jiġi kkompletat. Il-kompetizzjoni bejn il-gass u l-fjuwils l-oħrajn ma għandhiex tiġi mfixkla mis-sussidji, ir-regolamentazzjonijet tal-prezzijiet jew l-ipprezzar li mhux favur il-kompetizzjoni, li jinfluwenzaw il-pożizzjoni tal-gass fit-taħlita ta' sorsi ta' fjuwil. Suq intern li jaħdem sewwa jtejjeb l-aċċess għall-infrastruttura, jipprovdi sinjali ta' prezzijiet xierqa għal investiment f'infrastruttura ġdida u lis-suq tal-gass tal-UE jagħmlu aktar attraenti għall-fornituri, u b'hekk tiżdied is-sigurtà tal-provvista. Din il-komunikazzjoni l-ewwel nett tiffoka fuq is-sigurtà tal-provvista fuq perjodu ta' żmien qasir. Is-sigurtà tal-provvista fuq perjodu ta' żmien qasir u s-solidarjetà bejn l-Istati Membri bħalissa huma fil-quċċata tal-aġendi relatati mas-swieq tal-gass. F'suq intern li jaħdem sewwa, sinjali ta' prezzijiet xierqa jwasslu għal bilanċ tad-domanda mal-provvista u jiddirieġu l-gass lejn fejn dan jingħata l-ogħla valur. Madankollu, xorta waħda jista' jkun hemm fallimenti fis-swieq u attwalment ma hemm l-ebda pjan ta' emerġenza tal-UE ddefinit sabiex jitratta nuqqasijiet tal-provvista fuq perjodu ta' żmien qasir jew tħarbit lil hinn minn livell fejn il-mekkaniżmi tas-suq, l-industrija u l-miżuri ta' emerġenza nazzjonali ma jkunux biżżejjed. Pjan ta' emerġenza ddefinit minn qabel f'livell reġjonali jew tal-UE jkun aktar effikaċi u f'waqthu mill-proċess ta' deċiżjonijiet ad hoc attwali, f'każ ta' theddida sostanzjali għall-provvisti tal-gass tal-UE. EVALWAZZJONI TAL-IMPLIMENTAZZJONI TAD-DIRETTIVA 2004/67/KE L-Istati Membri qegħdin f'pożizzjonijiet tal-bidu differenti ħafna f'dak li għandu x'jaqsam mas-sigurtà tal-provvisti tal-gass tagħhom, li hija influwenzata mill-fatturi li ġejjin: id-disponibilità ta' produzzjoni indiġena, il-pożizzjoni ġeografika, il-potenzjal ġeoloġiku għal faċilitajiet ta' ħżin, l-istorja tal-iżvilupp ta' swieq tal-gass individwali, il-livelli varji ta' interkonnessjonijiet eżistenti u l-użi differenti tal-gass li jiddeterminaw il-grad ta' sostitwibilità tiegħu (tisħin tad-djar jew ġenerazzjoni ta' enerġija). Din id-Direttiva qieset dawn id-differenzi billi ħalliet lill-Istati Membri jadattaw l-istandards u l-miżuri skont l-ispeċifiċitajiet tagħhom stess. Il-Kummissjoni evalwat[8] kif id-Direttiva ġiet implimentata f'kull Stat Membru. Din il-Komunikazzjoni tanalizza s-sejbiet l-aktar importanti. L-ambitu Id-Direttiva tiddefinixxi l-obbligu tal-Istati Membri li "jiżguraw li l-provvisti għad-djar tal-klijenti fit-territorju tagħhom huma protetti b'mod xieraq" f'każijiet ta' tħarbit parzjali fil-provvista u f'kundizzjonijiet estremi ta' temp fix-xitwa. Id-Direttiva tippermetti li l-ambitu jiġi estiż għall-impriżi żgħar u ta' daqs medju li ma għandhomx mezzi ta' bdil ta' fjuwils. Din id-definizzjoni ma tqisx aspetti dwar il-prezzijiet u ma tipprovdix aktar dettalji dwar l-estensjoni xierqa. Tmien Stati Membri estendew l-ambitu tal-protezzjoni lil hinn mid-djar. Hemm il-ħtieġa ta' aktar investigazzjoni dwar jekk jeżistux miżuri alternattivi ta' sigurtà tal-provvista (bħal obbligi ta' tibdil tal-fjuwil, ħżin obbligatorju ta' fjuwils alternattivi jew kapaċitajiet żejda ta' ġenerazzjoni tal-elettriku mingħajr l-użu tal-gass) f'dawk il-pajjiżi fejn il-ġenerazzjoni tal-enerġija bl-użu tal-gass hija predominanti u l-ġeneraturi tal-enerġija mhumiex koperti mill-miżuri nazzjonali ta' sigurtà tal-provvista tal-gass (il-Lussemburgu – 75 %, l-Olanda – 60 %, l-Italja – 52 % jew l-Irlanda – 51 %). Fl-Istati Membri, l-ambitu dwar il-protezzjoni tal-konsumaturi huwa ddefinit b'mod differenti. Dan ifisser inkonsistenza sinifikanti fl-implimentazzjoni tad-Direttiva. Mhemmx provi dwar jekk din l-inkonsistenza timplikax piż differenti fuq il-partitjiet konċernati fis-swieq fl-Istati Membri differenti, u b'hekk tirriżulta f'tgħawwiġ fil-kompetizzjoni, u jekk l-istandards stabbiliti individwalment jipprovdux livelli simili tas-sigurtà tal-provvista ġenerali bejn l-Istati Membri. Is-sigurtà tal-istandards tal-provvista Id-Direttiva tiddefinixxi ċirkustanzi fejn il-mekkaniżmi normali tas-suq ma jkunux adegwati u l-Istati Membri għandu jkollhom il-ħila jiżguraw il-provvisti tal-gass b'mod xieraq, tal-anqas fid-djar tal-klijenti, kif ġej: (a) tħarbit parzjali fil-provvisti nazzjonali tal-gass (il-livell u t-tul ta’ żmien għandhom jiġu ddeterminati mill-Istati Membri abbażi tal-ispeċifiċitajiet tagħhom stess), (b) kundizzjonijiet estremi fix-xitwa: l-ogħla livell tad-domanda f'xitwa kiesħa ħafna (il-livell u t-tul ta’ żmien għandhom jiġu ddeterminati mill-Istat Membru) u l-konsum totali matul xitwa kiesħa ħafna (1 f'20). L-istandard tas-sigurtà tal-provvista huwa d-definizzjoni tal-livell ta' domanda ta' gass tal-klijenti ddefiniti, li kull Stat Membru għandu jkollu l-ħila jkopri bil-mezzi tiegħu stess (l-industrija u l-miżuri nazzjonali). Dan l-istandard huwa konsegwenza tad-definizzjoni taċ-ċirkustanzi deskritti hawn fuq. It-traspożizzjoni fid-diversi Stati Membri wasslet għal sitwazzjoni ġenerali eteroġena ħafna u f'ħames każijiet[9], iċ-ċirkustanzi ma ġewx iddefiniti. Id-definizzjonijiet nazzjonali ta' tħarbit parzjali , li mhumiex speċifikati aktar fil-fond fid-Direttiva, ivarjaw minn madwar 10 % (fis-Slovenja) għal madwar 30 % (fis-Slovakkja) ta' konsum medju ta' gass b'dewmiet li jvarjaw minn 48 siegħa (il-Bulgarija) sa 6 xhur (Franza). B'konsegwenza ta' dan għandhom jiġu stabbiliti l-miżuri li jtaffu t-tħarbit iddefinit. Hemm il-ħtieġa ta' aktar analiżi biex tivvaluta jekk l-istandards tas-sigurtà tal-provvista ddefiniti jistgħux jintlaħqu bl-istrumenti li ġew implimentai minn kull Stat Membru partikolari. Fid-Direttiva ma ġewx iddefiniti aktar dettalji dwar l-istandard li jirreferi għall- ogħla domanda fix-xitwa u d- domanda qawwija matul ix-xitwa kollha Id-definizzjoni (l-ammont u t-tul ta’ żmien) u l-applikazzjoni tagħhom tvarja bejn l-Istati Membri, fejn l-aktar definizzjoni li tintuża hija dik tar-regoli ta' 1 f'20 jew 1 f'50[10]. Barra minn hekk, filwaqt li wħud mill-pajjiżi vvalutaw fil-fond ħafna s-sitwazzjoni tagħhom fir-rigward tal-provvista tal-gass u l-effikaċja tal-għodod ta' taffija tagħhom, inkluż l-ittestjar tagħhom f'eżerċizzji ta' simulazzjoni ta' sitwazzjonijiet ta' kriżi (pereżempju r-Renju Unit, Franza, l-Awstrija), oħrajn ma għamlu xejn minn dan. Ir-rwoli u r-responsabbiltajiet ta' dawk involuti fis-swieq konċernati Jeżistu differenzi sostanzjali fid-definizzjoni tar-rwoli u r-responsabbiltajiet tal-partijiet konċernati fis-suq għas-sigurtà tal-provvista tal-gass. Ir-responsabbiltà tas-sigurtà tal-provvista ġenerali hija stabbilita fuq partijiet konċernati differenti, responsabbiltajiet konġunti ġew stabbiliti f'2 Stati Membri. Il-monitoraġġ tas-sigurtà tal-provvista hija żgurata mill-Ministeru f'6 Stati Membri, f'4 Stati Membri mir-regolatur, u mill-operaturi tas-sistema ta' trażmissjoni (it-TSOs) fil-bqija tal-Istati Membri. Hemm il-ħtieġa ta' aktar investigazzjoni dwar jekk minħabba dawn id-differenzi il-kooperazzjoni tkunx diffiċli f'sitwazzjonijiet ta' kriżi. It-tielet pakkett dwar is-suq intern tal-enerġija introduċa l-kooperazzjoni tal-operaturi tas-sistema ta' trażmissjoni. Madankollu, dan jirreferi biss għall-ippjanar tal-iżvilupp tan-netwerk, rilevanti għas-sigurtà tal-provvista fuq perjodu ta' żmien twil, u mhux speċifikament għall-kooperazzjoni ta' sigurtà tal-provvista fuq perjodu ta' żmien qasir. Id-definizzjoni ta' Tħarbit fil-Provvista Ewlenija Id-Direttiva attwalment tiddefinixxi t-tħarbit fil-provvista ewlenija (MSD) bħala n-nuqqas – jew ir-riskju ta' nuqqas – ta' 20 % tal-importazzjonijiet tal-gass minn pajjiżi terzi fil-Komunità Ewropea għal tal-anqas 8 ġimgħat. Il-Grupp ta' Koordinazzjoni dwar il-Gass ikkonkluda li dan l-indikatur huwa għoli ħafna u li nuqqasijiet li ma jilħqux dan il-livell madankollu jistgħu jkunu jeħtieġu reazzjoni Komunitarja. Aktar ma tiżdied id-dipendenza fuq l-importazzjoni, aktar se jonqsu l-possibilitajiet li dan l-indikatur jintlaħaq qabel ma jkun hemm il-ħtieġa ta' azzjoni Komunitarja. Min-naħa l-oħra, l-indikatur MSD fid-Direttiva fir-realtà mhuwiex prerekwiżit għal azzjoni Komunitarja. Kwalunkwe Stat Membru jista' jitlob lill-Kummissjoni biex tibda tħaddem il-mekkaniżmu Komunitarju jekk jikkunsidra li n-nuqqas tal-provvisti tal-gass tiegħu ma jistgħux jiġu ttrattati b'mod xieraq f'livell nazzjonali, anke jekk in-nuqqas ma jilħaqx l-MSD. Mekkaniżmu Komunitarju Id-Direttiva tiddefinixxi approċċ ibbażat fuq tliet stadji: Fl-ewwel stadju, l-industrija tieħu miżuri biex titratta n-nuqqas ta' provvista. Fit-tieni stadju, jiġu attivati l-miżuri nazzjonali tal- Istati Membri . Jekk il-miżuri li jittieħdu fl-ewwel żewġ stadji ma jkunux biżżejjed biex ilaħħqu man-nuqqas jew it-tħarbit fil-provvista, "Il-Kummissjoni għandha tlaqqa' l -Grupp [ta' Koordinazzjoni dwar il-Gass] [...] fuq it-talba ta' Stat Membru jew fuq l-inizjattiva tagħha stess." "Il-Grupp għandu jeżamina, u, fejn xieraq, jgħin lill-Istati Membri fil-koordinazzjoni tal-miżuri meħuda f'livell nazzjonali biex jittrattaw it-tħarbit fil-provvista ewlenija. […] Fejn il-miżuri meħuda f'livell nazzjonali […] ma jkunux adegwati biex jittrattaw l-effetti ta' [nuqqas ta' jew tħarbit fil-provvista], il-Kummissjoni tista' b'konsultazzjoni mal-Grupp, tipprovdi gwida għall-Istati Membri rigward aktar miżuri sabiex jgħinu lil dawk l-Istati Membri affettwati b'mod partikolari mit-tħarbit fil-provvista ewlenija", jew "il-Kummissjoni tista' tippreżenta proposta lill-Kunsill rigward miżuri oħrajn li jkunu meħtieġa". L-agħar nuqqas ta' provvista ta' gass li seħħ s'issa kien f'Jannar 2006, u affetwa madwar waħda minn kull għaxra tal-provvisti Komunitarji minn pajjiżi terzi u dam 36 siegħa. Din l-emerġenza finalment setgħet tiġi ttrattata permezz ta' miżuri nazzjonali. Madankollu, dan witta t-triq għall-ewwel laqgħa tal-Grupp ta' Koordinazzjoni tal-Gass, imlaqqa’ fuq l-inizjattiva tal-Kummissjoni. Sakemm il-Grupp laħaq iltaqa', il-provvisti kollha ġew lura għan-normal. Kull nuqqas ieħor ta' provvista ġie ttrattat ukoll b'suċċess mill-industrija jew b'miżuri nazzjonali. Sal-lum, l-ebda Stat Membru ma talab għajnuna Komunitarja lill-Kummissjoni. Madankollu, l-Istati Membri spiss jesprimu l-ħtieġa li jiġi ddefinit pjan ta' emerġenza u/jew mekkaniżmu ta' solidarjetà (reġjonali jew f'livell tal-UE) aktar wiesa', għaliex il-mekkaniżmu attwali jista' jkun li ma joffrix reazzjoni effikaċi u f'waqtha f'każ ta' kriżi. Attwalment, ladarba jiġi attivat il-mekkaniżmu Komunitarju, il-Grupp ta' Koordinazzjoni dwar il-Gass idum ħamest ijiem sakem jiltaqa', imbagħad dan tal-aħħar jiddiskuti s-sitwazzjoni abbażi tat-tagħrif ipprovdut mill-Istati Membri u, meta dan ikun iġġustifikat, minn pajjiżi terzi konċernati, fejn jiddeskrivu l-miżuri li jkunu ħadu biex itaffu l-problema. Wara d-diskussjonijiet, il-Grupp idealment għandu jiddefinixxi miżuri ad hoc , li mbagħad għandhom jiġu proposti mill-Kummissjoni lill-Kunsill, li għandu japprovahom sabiex dan iwassal għad-dħul fis-seħħ tagħhom. Dan il-proċess jieħu ħafna żmien u f'każ ta' kriżi reali jista' jkun bil-mod wisq. Il-Grupp ta' Koordinazzjoni dwar il-Gass Il-Grupp ta' Koordinazzjoni dwar il-Gass, li jlaqqa' flimkien lill-Istati Membri u l-industrija tal-gass kif ukoll ir-rappreżentanti tal-konsumaturi permezz tal-assoċjazzjonijiet Ewropej tagħhom (Eurogas, OGP, GIE, IFIEC, BEUC, Eurelectric)[11], wera ruħu bħala għodda ta' suċċess għad-diskussjoni tas-sigurtà tal-provvista tal-gass u fl-iskambju tal-aqwa prattiki fil-livell tal-UE. Il-Grupp jorganizza erba' laqgħat regolari fis-sena u jitlaqqa' fuq bażi ad hoc f'każijiet ta' riskju ta' theddid sinifikanti għall-provvisti tal-gass Komunitarji. Sal-lum, is-sitwazzjonijiet potenzjali ta' emerġenza kollha ssolvew qabel ma kien hemm il-ħtieġa ta' azzjonijiet Komunitarji, għalhekk ir-rwol tal-Grupp li jiftiehem u jipproponi aktar miżuri ( ad hoc ) lill-Kunsill għadu ma ġiex ittestjat. Il-messaġġ politiku komuni – vuċi Ewropea waħda – li l-Grupp jista' jipprovdi huwa wkoll aspett importanti. Trasparenza u Rappurtar Nuqqas importanti tad-Direttiva huwa li d-dejta li jipprovdu l-Istati Membri, skont il-klawżoli dwar ir-rappurtar[12], mhijiex biżżejjed biex tiġi vvalutata la s-sitwazzjoni attwali u tal-ġejjieni tas-sigurtà tal-provvista fuq perjodu ta' żmien twil u qasir tal-Istati Membri u tal-UE u lanqas l-effikaċja tal-għodod ta' taffija. L-obbligi ta' rappurtar tal-Istati Membri huma limitati fil-frekwenza (darba fis-sena) u fl-ambitu. Barra minn hekk, lanqas dawn l-obbligi ta' rappurtar ma huma ssodisfati b'mod adegwat mill-Istati Membri kollha. żewġ Stati Membri biss jipprovdu rappurtar komplet. It-tagħrif li spiss ikun nieqes huwa l-livell ta' likwidità tas-suq (ipprovdut minn tliet Stati Membri biss), l-inċentivi għall-investimenti, il-miżuri biex ikopru l-ogħla domanda u l-impatt kompetittiv tal-miżuri għas-sigurtà tal-provvista. Fost il-miżuri, ir-rappurtar jiffoka l-aktar fuq kuntratti fuq perjodu ta' żmien twil u kapaċitajiet massimi ta' ħżin; ma hemmx tagħrif dwar il-kapaċitajiet ta' riżerva. Ma jintalab l-ebda tagħrif dwar l-għodod ta' taffija l-oħrajn, elenkati fl-Anness tad-Direttiva, bħal kemm jintużaw is-sistemi ta' bdil tal-fjuwils u l-kuntratti li jiġu interrotti, il-flessibilità fil-provvista fil-produzzjoni indiġena jew il-kuntratti ta' importazzjonijiet. Uħud mill-Istati Membri lanqas jiġbruha din id-dejta. Biex insemmu eżempju pożittiv, ir-regolatur Taljan jiġbor biżżejjed dejta biex ikun jista' jsegwi l-evoluzzjoni matul ix-xitwa: minbarra l-livelli ta' ħżin u d-dejta dwar l-infrastruttura, ir-regolatur għandu jirċievi wkoll sa liema livell qegħdin jintużaw il-kuntratti li jiġu interrotti u l-kundizzjonijiet tal-kuntratti tal-importazzjonijiet (flessibilitajiet), biex b'hekk dan ikun jaf liema nuqqas jista' jkun kopert biż-żieda ta' importazzjonijiet mill-fornituri disponibbli. Il-Grupp tar-Regolaturi Ewropej għall-elettriku u l-gass (l-ERGEG) ippubblika linji gwida ġodda biex itejjeb il-kwalità u l-livell ta' dettall fir-rappurtar nazzjonali. It-tielet pakkett jipproponi wkoll trasparenza kbira fid-dejta. Id-dejta addizzjonali li għandha tiġi pprovduta u l-frekwenza jeħtieġ li jiġu eżaminati sew sabiex jevitaw piż ta' rappurtar sproporzjonat fuq l-industrija u l-Istati Membri iżda fl-istess ħin jippermettu stampa ċara tas-sitwazzjoni tas-sigurtà tal-provvista tal-gass fl-UE. Strumenti għas-sigurtà tal-provvista tal-gass u miżuri nazzjonali ta' emerġenza Id-Direttiva tipprovdi lista ta' strumenti fl-Anness mingħajr l-ebda speċifikazzjoni oħra. Il-lista "mhijiex eżawrjenti", u tippermetti lill-Istati Membri jintroduċu aktar strumenti ta' sigurtà tal-provvista tal-gass, b'mod partikolari proċeduri ta' ppjanar fuq perjodu ta' żmien twil u obbligu ta’ servizz pubbliku. L-istruttura differenti tas-swieq nazzjonali tal-gass tirregola t-taħlita u l-bilanċ bejn l-istrumenti varji. Il-miżuri li jintużaw l-aktar spiss huma l-ħażniet tal-gass, il-kuntratti tal-provvista fuq perjodu ta' żmien twil, il-flessibilitajiet fil-produzzjoni u l-importazzjoni u d-diversifikazzjonijiet tal-provvista tal-gass. Id-diversità tal-miżuri toffri lill-Istati Membri l-possibilità li jqisu ċ-ċirkostanzi nazzjonali tagħhom, iżda minn perspettiva Ewropea tikkomplika l-valutazzjoni tar-rwoli tal-istrumenti varji. 18-il Stat Membru kkomunikaw il-miżuri nazzjonali ta' emerġenza tagħhom lill-Kummissjoni. 10 Stati Membri żviluppaw il-miżuri nazzjonali tagħhom ta' emerġenza b'mod sistematiku, u ħolqu pjanijiet ta' emerġenza . Il-grad ta' emerġenza jvarja bejn l-Istati Membri. ALTERNATTIVI GħALL-ġEJJIENI L-ambitu u implimentazzjoni aħjar tal-istandards tas-sigurtà tal-provvista f'livell nazzjonali Għandu jiġu eżaminat tajjeb jekk l-ambitu obbligatorju tal-istandards tas-sigurtà tal-provvista għandhomx jiġu estiżi lil hinn mid-djar. Speċjalment fejn il-produzzjoni tal-elettriku mill-gass hija sinifikanti, fin-nuqqas ta' miżuri alternattivi adegwati (il-bdil tal-fjuwils, il-ħżin ta' fjuwil alternattiv jew kapaċità ta' riżerva suffiċjenti), il-provvisti lejn l-impjanti tal-enerġija għandhom jiġu żgurati anke f'ċirkostanzi estremi. Il-Kummissjoni għandha teżamina mal-Istati Membri u l-industrija jekk id-differenzi bejn id-definizzjoni tar-rwoli u r-responsabbiltajiet ta' partijiet konċernati jimplikawx tgħawwiġ fis-suq jew tfixkil tal-kooperazzjoni transkonfinali f'każ ta' kriżi. L-implimentazzjoni mhux kompleta u l-eteroġeneità tal-istandards tal-provvista ġew enfasizzati. L-Istati Membri għandhom jikkompletaw l-implimentazzjoni. Għandha titwettaq analiżi bir-reqqa għal kull pajjiż sabiex turi: - jekk l-istandards tas-sigurtà tal-provvista ddefiniti individwalment humiex proporzjonati mar-riskji meħuda; - jekk id-differenzi għandhomx impatt fuq il-kompetizzjoni jew ifissrux tfixkil għall-ftehimiet ta' solidarjetà. Din l-analiżi fil-fond tista' tindika l-ħtieġa li l-istandards tas-sigurtà tal-provvista jiġu ddefiniti aktar fid-dettall jew b'mod aktar armonizzat sabiex kemm jista' jkun jitnaqqas it-tgħawwiġ fis-suq u l-livell ta' sigurtà tal-provvista jkun adegwat kullimkien fl-UE. Għandhom jiġu eżaminati l-mistoqsijiet li ġejjin: hemm xi ċirkostanzi oħrajn li għandhom jiġu kkunsidrati minbarra tħarbit parzjali jew kundizzjonijiet ta' xitwa estrema? X'inhu l-livell minimu ta' sigurtà tal-provvista fuq perjodu ta' żmien qasir li kull Stat Membru b'mod individwali għandu jkun preparat għalih? Kif għandu jiġi ddefinit? L-istandards għal tħarbit parzjali jistgħu jiġu ddefiniti kif ġej - perċentwal tal-konsum medju affettwat; jew - il-falliment tal-akbar fornitur / infrastruttura / punt ta' dħul – l-aktar kritiku fost dawn. Dan l-approċċ jista' jikkontribwixxi għall-ilħiq ta' għanijiet fuq perjodu ta' żmien twil: jekk kull Stat Membru jkun obbligat li jagħmel provvediment f'każ ta' falliment tal-akbar fornitur ta' gass jew infrastruttura tiegħu għal dewma partikolari, dan jista' jħeġġeġ id-diversifikazzjoni tas-sorsi jew ir-rotot, li jistgħu jiswew anqas mill-bini ta' ħażna għall-gas; jew - miri speċifiċi li għandhom jitwaqqfu eż. mir-regolatur, għall-kapaċità tal-interkonnessjonijiet, id-diversifikazzjoni tal-portafoll tal-provvista (eż. il-fornituri ma għandhomx jipprovdu aktar minn ċertu perċentwal ta' provvisti mill-istess sors), il-mezzi ta' bdil ta' fjuwils. It-tul ta’ żmien ta' tħarbit parzjali għandha tiġi armonizzata jew stabbilita abbażi ta' kriterji komuni. Għall- ogħla livell ta' domanda fix-xitwa , jista' jiġi introdott l-istess obbligu ta' 1 f'20 jew 1 f'50 flimkien ma' armonizzazzjoni tat-tul ta’ żmien tal-ogħla livell. Il-metodoloġija u s-suppożizzjonijiet bażiċi għall-kalkolu tal-gass żejjed meħtieġ f'kundizzjonijiet ta' xitwa estrema, kemm għal waqt l-ogħla domanda kif ukoll għall-konsum totali tax-xitwa, għandhom jiġu allinjati fuq livell reġjonali. Hemm il-ħtieġa ta' aktar analiżi tal-miżuri u l-istrumenti ta' emerġenza użati mill-Istati Membri. Reviżjonijiet bejn pajjiżi pari dwar is-sigurtà tal-provvista jistgħu jindikaw l-aqwa prattiki u l-mezzi li huma l-aktar użati, li mbagħad jistgħu jinqasmu fil-Grupp ta' Koordinazzjoni tal-Gass. Mekkaniżmu u solidarjetà Komunitarji Il-livell Reġjonali vs dak tal-UE Il-kooperazzjoni reġjonali hija kruċjali. Is-swieq tal-gass, iddominati mill-gass mgħoddi minn ġo sistema ta' pajpijiet (90 %), primarjament għandhom karattru reġjonali: hemm għadd ta' pajjiżi konnessi tul l-istess infrastruttura ewlenija ta' pajpijiet. Għalhekk dawn l-Istati Membri ġeneralment jiddependu mill-azzjonijiet u l-konsum ta' xulxin. Jekk pereżempju jkun hemm nuqqas ta' provvisti minn sistema speċifika ta' pajpijiet, l-Istati Membri għandhom jikkooperaw fl-allokazzjoni tal-provvisti disponibbli, it-tnaqqis tal-konsum, iż-żieda tat-teħid mill-ħażniet eċċ. Fl-UE, il-gass jiġi ttrasportat fiżikament minn ġo sistemi ta' pajpijiet biss għalhekk koordinazzjoni reġjonali tkun tista' tipprovdi reazzjoni f'waqtha li mhux bilfors tkun tista' tiġi pprovduta minn azzjonijiet fil-livell tal-UE. Madankollu, għall-istess raġuni, x'aktarx li nuqqas ta' provvista jaffettwa reġjun sħiħ, liema reġjun ma jkunx kapaċi jittratta dan in-nuqqas waħdu. Għalhekk jista' jiddaħħal livell ieħor fil-livelli ta' intervent: (1) mill-industrija, (2) mill-Istati Membri, (3) reġjonali, (4) Komunitarju. Jekk it-tħarbit fil-provvista ma jistax jiġi ttrattat b'mod xieraq fil-livell reġjonali, ir-reġjun ikollu l-jedd jitlob l-għajnuna lill-Komunità. It-tielet pakkett dwar suq intern tal-enerġija indirizza din il-kwistjoni sa ċertu punt u ppropona l-obbligu ta' kooperazzjoni reġjonali u l-iżvilupp ta' arranġamenti ta' solidarjetà bejn tliet Stati Membri jew aktar. Madankollu, il-mekkaniżmi u l-proċeduri eżatti għandhom jiġu ddefiniti aktar fil-fond. Definizzjoni mill-ġdid tal-azzjonijiet Komunitarji Kif konkluż fil-kapitlu ta' qabel, il-mekkaniżmu Komunitarju attwali, avolja għadu ma ġiex ittestjat, jista' jkun li ma jipprovdix reazzjoni effikaċi u f'waqtha f'sitwazzjonijiet ta' kriżi. L-azzjonijiet iddefiniti minn qabel għandhom jipprovdu reazzjoni ċara, prevedibbli u f'waqtha. L-azzjonijiet definiti jistgħu jinkludu: - dikjarazzjoni komuni ta' sitwazzjoni ta' emerġenza, - allokazzjoni tal-provvisti disponibbli u l-kapaċità tal-infrastruttura bejn il-pajjiżi affettwati, - tqassim ikkoordinat, - attivazzjoni ta' miżuri ta' emerġenza fi stati li ma jkunux affettwati jew li jkunu affettwati anqas sabiex jiżdied l-ammont ta' gass disponibbli għas-swieq affettwati (kuntratti li jistgħu jiġu interrotti, bdil ta' fjuwils, teħid mill-ħażniet, flessibilitajiet tal-provvista – ara aktar 'il quddiem: is-sigurtà tal-marġni tal-provvista). Dan l-approċċ għandu jwassal għad-definizzjoni ta' Pjan ta' Emerġenza tal-UE effikaċi, inkluża skala ta' emerġenza Ewropea, li tkun tispeċifika l-livell nominali tat-tħaddim tas-suq tal-gass, il-mekkaniżmi ta' prevenzjoni, kif ukoll livelli differenti ta' qabel jew ta' waqt l-istat ta' emerġenza ddefiniti skont il-volum ta' tħarbit u l-impatt ekonomiku. Ir-reazzjoni Komunitarja għandha fil-fatt tkun azzjoni ta' solidarjetà . Is-solidarjetà mhija bl-ebda mod karità u għalhekk għandhom jinħadmu mekkaniżmi ta' kumpens li jkunu adegwati. Kull Stat Membru għandu jkun konformi mal-istandards tas-sigurtà tal-provvista ddefiniti. Jekk tinqala' sitwazzjoni fejn l-effetti jmorru lil hinn mill-istandards iddefiniti (kriżi reali), dan l-avveniment awtomatikament iwassal għad-dikjarazzjoni ta' sitwazzjoni ta' emerġenza u l-attivazzjoni tar-reazzjoni Komunitarja – is-solidarjetà. Dan fil-fatt ikun jabolixxi l-indikatur attwali ta' "tħarbit fil-provvista ewlenija". Għaldaqstant l-eżistenza ta' mekkaniżmi ta' solidarjetà ma għandhomx jipprovdu lill-Istati Membri bi skuża biex ma jinvestux fis-sigurtà tal-provvista tagħhom stess. Trasparenza Għandhom jiġu proposti obbligi ta' rappurtar adegwati, sabiex tiżdied it-trasparenza u tiġi vvalutata s-sitwazzjoni tas-sigurtà tal-provvista tal-UE. Għandhom jitqiesu l-miżuri proposti fit-tielet pakkett dwar is-suq tal-enerġija interna biex tiżdied it-trasparenza: il-valutazzjoni tal-provvista tal-ġejjieni u d-domanda min-netwerk Ewropew tat-TSOs, l-obbligu li jiġu ppubblikati livelli aggregati tal-provvista u d-domanda, il-gass maħżun u l-użu tal-gass maħżun u l-faċilitajiet tal-LNG. Is-sigurtà tal-marġni tal-provvista Matul nuqqas ta' provvista, għandha tiġi ggarantita provvista ta' gass lid-djar u lill-entitajiet l-oħrajn protetti bid-Direttiva. Huma meħtieġa żewġ elementi: - żieda fil- gass disponibbli għall-konsumaturi protetti bid-Direttiva u - id-disponibilità ta' infrastruttura suffiċjenti biex il-gass jiġi ttrasportat lil dawn il-klijenti. Dan il-gass żejjed u dawn il-kapaċitajiet jistgħu jissejħu il-"marġni tas-sigurtà tal-provvista". Il-limitu ta' dan il-marġni jista' jiġi dderivat direttament mill-istandards nazzjonali tas-sigurtà tal-provvista li jkunu ġew iddefiniti mill-ġdid. Dawn l-ammonti jistgħu mbagħad jiġu espressi bħala perċentwal tal-konsum medju. Il-kapaċità ta' riżerva u l-"gass żejjed" għandhom ikunu ekwivalenti għal dan l-indikatur. (a) Id-disponibilità tal-gass : f'każijiet fejn ikunu meħtieġa s-solidarjetà/l-għajnuna reċiproka, l-Istati Membri li ma jkunux ġew affettwati jistgħu jipprovdu lir-reġjuni affettwati bil-gass sal-limitu tal-marġni tas-sigurtà tagħhom stess. Dan il-"gass żejjed" jista' jiġi minn taħlita ta' miżuri, li għandhom jiġu ddefiniti minn kull Stat Membru: - Kuntratti li jistgħu jiġu interrotti - Ħżin - Flessibilità fil-provvista (produzzjoni, importazzjoni jew LNG) b) Infrastruttura ta' trażmissjoni: Is-solidarjetà tista' tiddgħajjef b'mod serju jekk il-gass disponibbli ma jkunx jista' jiġi ttrasportat sa fejn ikun meħtieġ. Madankollu, din id-diffikultà ma għandhiex tfixkel l-implimentazzjoni tal-prinċipju. F'ċerti każijiet, it-trasferiment kuntrattwali tal-gass jista' jsir permezz ta' tpartit, b'hekk il-gass ikun disponibbli għas-swieq affettwati anke jekk il-fluss fiżiku lura tal-gass ma jkunx possibbli. Dan it-tip ta' ftehim jeżisti pereżempju bejn kumpaniji fl-Ungerija u Franza, fejn f'każ ta' provvisti mnaqqsa mir-Russja, il-kumpanija Franċiża tħalli fl-Ungerija s-sehem tal-provvisti tagħha. Is-solidarjetà għandha tħeġġeġ lill-Istati Membri biex jippromwovu l-kostruzzjoni ta' interkonnetturi. Il-miri ta' infrastruttura f'termini ta' diversifikazzjoni tar-rotot (espressa bħala l-għadd ta' punti ta' dħul), livell ta' interkonnessjoni u kapaċitajiet ta' riżerva jistgħu jiġu elaborati. L-obbligu jew il-possibilità li l-gass ikun disponibbli permez tal-miżuri u l-kapaċità msemmija hawn fuq għandhom jiġu rregolati (pereżempju b'rabta mad-dikjarazzjoni ta' emerġenza) sabiex ma jkunux jistgħu jiġu abbużati f'kundizzjonijiet normali tas-suq. Ħżin strateġiku Ħażniet strateġiċi ta' gass jirreferu għall-ħżin ta' gass naturali li huwa ddestinat biex jintuża esklussivament f'sitwazzjonijiet ta' emerġenza, u għalhekk mhuwiex aċċessibbli f'kundizzjonijiet normali tas-suq. Il-ħżin ta' gass naturali huwa għali ħafna: l-ispiża għal kull unità ta' enerġija hija ħafna aktar għalja minn dik għaż-żejt (madwar 16.7 MEUR għal kull PJ, meta mqabbla ma' 3.33 għaż-żejt[13]). Il-kundizzjonijiet ġeoloġiċi f'ċerti żoni jistgħu jillimitaw ukoll l-iżvilupp ta' faċilitajiet ta' ħżin ta' gass. L-Istati Membri għandhom livelli differenti ta' esponiment għar-riskji u għalhekk għandhom rekwiżiti differenti ta' provvista tal-gass (ara l-Anness 1). Ħażniet strateġiċi jista' jkun li jkunu s-soluzzjoni favorita jew l-uniku soluzzjoni fuq perjodu ta' żmien medju għal pajjiżi li jiddependu fuq sors wieħed u li għandhom sehem għoli ta' domanda li ma tiġix interrotta. Il-Kummissjoni ma tipproponix obbligu fil-livell tal-UE fir-rigward ta' ħażniet strateġiċi. Jekk Stat Membru jagħżel din l-alternattiva bħala miżura nazzjonali, l-użu ta' ħażniet strateġiċi għandu jiġi rregolat tajjeb sabiex jiġi evitat tgħawwiġ fis-suq: ħażniet strateġiċi ma għandhomx jiġu rrilaxxati f'sitwazzjonijiet fejn mhemmx kriżi biex jinfluwenzaw il-valur ta' ħżin u strumenti oħrajn ta' flessibilità li jiġu żviluppati taħt kundizzjonijiet tas-suq kompetittivi. Għandu jitħeġġeġ l-iżvilupp ta' ħażniet kummerċjali. KONKLUżJONIJIET Jeħtieġ li l-UE tagħmel pass 'il quddiem fir-rigward tas-sigurtà tal-provvista tal-gass u s-solidarjetà. Filwaqt li l-kriżijiet jistgħu jkunu rari, jista' jkollhom impatti soċjali u ekonomiċi għoljin ħafna. Għalhekk l-UE jeħtieġ li tkun preparata biex tittratta s-sigurtà tal-provvista b'mod effikaċi. Il-mekkaniżmu Komunitarju attwali – għalkemm fortunatament għadu mhux meħtieġ – mhuwiex biżżejjjed biex jipprovdi reazzjoni f'waqtha għal kriżi ta' provvista tal-gass li tmur lil hinn mil-livelli li jistgħu jittaffew minn miżuri nazzjonali. Barra minn hekk, in-nuqqas ta' trasparenza attwali jipprevjeni l-valutazzjoni tas-sitwazzjoni reali bħalissa u r-reazzjonijiet potenzjali fl-UE. Għalhekk, jeħtieġ li d-Direttiva tiġi riveduta skont il-proposti f'din il-Komunikazzjoni fit-Taqsima 4. L-għan ta' din il-Komunikazzjoni huwa li jiftaħ dibattitu mal-Istati Membri u l-istituzzjonijiet Ewropej kif ukoll mal-partijiet interessati sabiex tiġi ppreparata reviżjoni tad-Direttiva 2004/67 li tkun tista' tirrimedja n-nuqqasijiet ewlenin li ġew identifikati. U b'hekk iqumu dawn il-mistoqsijiet li ġejjin: 1. Kif jistgħu jiġu ddefiniti standards tas-sigurtà tal-provvista komparabbli li jqiegħdu piż ugwali u raġonevoli fuq il-partijiet konċernati fis-suq filwaqt li jirrispettaw id-differenzi bejn l-Istati Membri? 2. Id-Direttiva għandha testendi l-protezzjoni obbligatorja lil hinn mid-djar għall-ġeneraturi tal-enerġija, l-impriżi żgħar u ta' daqs medju jew klijenti oħrajn vulnerabbli? 3. Liema tip ta' azzjonijiet preċiżi għandhom jiġu ddefiniti fil-mekkaniżmu Komunitarju, fil-pjanijiet ta' emerġenza reġjonali u tal-UE? 4. Kif inhu l-aħjar mod li bih għandhom jiġu ddefiniti r-reġjuni għas-sigurtà tal-provvista tal-gass? 5. Is-solidarjetà kif tista' tiġi kkumpensata ekonomikament? 6. Kif tista' tissaħħaħ is-sigurtà tal-provvista tal-gass filwaqt li l-prezz jinżamm kemm jista' jkun baxx? Minkejja li tmur lil hinn mill-ambitu ta' din id-Direttiva, l-istrateġija tal-UE dwar is-sigurtà tal-provvista tal-gass u tal-enerġija fuq perjodu ta' żmien twil, kif ġiet diskussa fl-Analiżi Strateġika dwar l-Enerġija[14], tibqa' kruċjali. Sabiex jitnaqqsu r-riskji u l-effetti ta' avvenimenti mhux mistennija relatati mal-provvista ta' gass fil-ġejjieni, l-UE jeħtieġ li tibqa' tagħmel dak kollu li tista' għal effiċjenza enerġetika, suq intern tal-enerġija li huwa interkonness tajjeb, innovazzjoni u żviluppi teknoloġiċi, diversifikazzjoni tat-taħlita ta' sorsi ta' enerġija, l-provvisti u r-rotot, u oqfsa u relazzjonijiet internazzjonali effikaċi. It-trasparenza u l-koordinazzjoni bejn l-azzjonijiet tal-Istati Membri lejn pajjiżi terzi għandhom jikkontribwixxu lejn it-tisħiħ ta' vuċi waħda dwar kwistjonijiet ta' enerġija f'livell internazzjonali. B'dan il-mod, l-UE se tistabbilixxi bażi solida għas-sigurtà tal-provvista tal-enerġija fil-ġejieni. ANNESS 1: Paragun bejn l-Istati Membri Il-graffs li ġejjin jillustraw il-livell ta' vulnerabilità tal-Istati Membri skont il-konċentrazzjoni tas-sorsi tal-provvista tagħhom[15] u s-sehem tad-djar u fil-konsum totali u s-sehem tal-gass li jintuża fil-ġenerazzjoni tal-enerġija. Fin-nuqqas ta' miżuri ta' protezzjoni bħal pereżempju l-ħżin, il-vulnerabilità hija l-ogħla fin-naħa ta' fuq tal-kwadrant tal-lemin: konsum għoli fid-djar ikkombinat ma' diversifikazzjoni baxxa ta' sorsi. [pic] [pic] [1] Id-Direttiva 2003/55/KE tas-26 ta' Ġunju 2003 rigward regoli komuni għas-suq intern fil-gass naturali (ĠU L 176, 15.7.2003, p. 57-78) [2] Ir-Regolament (KE) Nru 1775/2005 tat-28 ta' Settembru 2005 dwar il-kundizzjonijiet għall-aċċess għan-netwerks ta' trażmissjoni tal-gass naturali (ĠU L 289, 3.11.2005, p. 1-13) [3] Proposta għal Direttiva li temenda d-Direttiva 2003/55/KE rigward regoli komuni għas-suq intern fil-gass naturali, (COM 2007(0529) finali) mid-19 ta' Settembru 2007 [4] Id-Direttiva tal-Kunsill 2004/67/KE tas-26 ta' April 2004 li għandha x'taqsam mal-miżuri biex tissalvagwardja s-sigurtà tal-provvista ta' gass naturali (ĠU L 127, 29.4.2004, p. 92-96) [5] Malta u Ċipru kienu eżentati, iżda Malta ttrasponietha fil-leġiżlazzjoni tagħha. [6] Il-Komunikazzjoni – 20.20.20 sal-2020 – Opportunità dwar it-tibdil fil-klima għall-Ewropa (COM 2008(0030) finali) mit-23 ta' Jannar 2008 [7] L-Istati Membri l-Ġodda: il-pajjiżi li ssieħbu mal-UE wara 1/5/2004 [8] http://ec.europa.eu/energy/gas/sos/index_en.htm [9] Il-Bulgarija, il-Greċja, l-Irlanda, il-Lussemburgu, Malta. [10] L-aktar xitwa kiesħa f'20 jew 50 sena [11] Id-Deċiżjoni tal-Kummissjoni 2006/791/KE tas-7 ta' Novembru 2006 li tistabbilixxi l-kompożizzjoni tal-Grupp ta' Koordinazzjoni dwar il-Gass [ titlu mhux uffiċjali ] (test b'rilevanza għaż-ŻEE) (ĠU L 319, 18.11.2006, p. 49-50) [12] L-Artikolu 5 tad-Direttivi 2004/67/KE u 2003/55/KE [13] Studju fuq il-ħżin tal-gass naturali fl-UE, il-Kummissjoni Ewropea DĠ TREN, 2008 [14] Kommunikazzjoni tal-Kummissjoni dwar It-Tieni Analiżi Strateġika dwar l-Enerġija, (COM 2008 (XXX)) [15] Il-konċentrazzjoni tas-sorsi tiġi kkalkulata kif ġej: ∑(importazzjoni ta' gass mill-pajjiż i/il-konsum totali)2, i=1 sa n, sors tad-dejta: Eurostat 2006